Wednesday, 26 August 2015
Makenalan Sareng Éka Kurniawan
Olih: I Putu Supartika
Tiang makenalan sareng Éka Kurniawan boya ja sangkaning tiang matemu sareng ragané raris masalaman lan matukar peséngan. Kénten taler, tiang kenal sareng Éka Kurniawan boya ja sangkaning tiang polih ngirimin ragané é-mail, utawi nga-chat ring facebook raris kawales. Nénten ja sakadi punika. Tiang makenalan sareng Éka Kurniawan saking cakepan-cakepannyané sané sampun kawedar. Yadiastun tiang wau kenal sareng dané saking warsa 2014 liwat cakepané, nanging tiang tetep marasa untung polih ngwacén rariptannyané yadiastun nénten ja samian, sangkaning reriptan-reriptannyané sané sampun kawedar punika becik pisan lan maduwé caciri sané khas yén bandingang ring penulis lianan ring Indonesia.
Sira sané nénten uning Éka Kurniawan? Para penulis pastika sampun akéh sané uning. Éka Kurniawan wantah silih sinunggil penulis sané sampun kaloktah ring Indonésia wiadin ring dura negara sangkaning reriptannyané sané becik. Akéh rariptané sané sampun kawedar ring koran wiadin kacétak marupa cakepan. Taler wénten cakepané sané sampun kaalih baasaang inggih punika “Cantik itu Luka” lan “Lelaki Harimau.” Lan tiang wantah silih sinunggil sané seneng ring rariptannyané.
Sangkaning iseng-iseng tiang numbas cakepanipuné sané mamurda “Seperti Dendam, Rindu Harus Dibayar Tuntas” sané marupa novél punika, tiang dados kacantol sareng rariptannyané. Yadiastun cakepané punika madaging labél 21+ ring sampulné, sané nyiriang cakepané punika katiba ring sang sané sampun mayusa selikur tiban menekang, nanging tiang meled pisan ngwacén, lan tiang seneng ring daging cakepané punika. Boya ja sangkaning daging caritané sané nyaritayang indik “kedis” sané nénten sida matangi, nanging sangkaning caritané punika wanén. Kadi anak ngawag-awagin, nanging boya ja awag-awagan lan becik panadosné. Daging caritané taler nénten ja ruwet, nanging yéning resepang maarti dalem. Padet, yening manut pinampén titiangé.
Sangkaning tiang kecantol sareng cakepan “Seperti Dendam, Rindu Harus Dibayar Tuntas,” raris tiang numbas cakepanné sané mamurda “Cantik itu Luka,” novél kapertama saking Éka Kurniawan lan sané ngawinang dané kakenal. Saking cakepané puniki tiang manggihin wangun carita sané mabinayan saking carita sané mamurda “Seperti Dendam, Rindu Harus Dibayar Tuntas.” Boya mabinayan saking daging carita kémanten, taler mabinayan saking téknik penceritaan. Niki nyihnayang Éka Kurniawan nénten ja nganggén téknik penceritaan sané monoton, nanging bervariasi.
Raris tiang malih numbas cakepanné sané mamurda “Lelaki Harimau” nyaritayang indik anak muani sané marasa déwékné dados macan (harimau). Caritané niki taler ngawinang tiang nyansan kacantol sareng reriptané Éka Kurniawan. Lan sané kaping untat tiang taler ngwacén pupulan satua cutetnyané sané mamurda “Perempuan Patah Hati yang Kembali Menemukan Cinta Melalui Mimpi”. Saking murdan cakepané kémanten sampun becik lan ngawinang para pangwacéné ngedot ngwacén dagingnyané. Ring pupulan satua cutet puniki Éka Kurniawan ngédéngang utawi nyentokan kawagedannyané ngaramu utawi nyusun kruna-kruna dados carita sané becik. Yadiastun carita ring pupulan satua cutet puniki nénten ja sabecik novél-novélnyané—minab sangkaning dané biasa makarya novél—nanging yéning manut pinampén tiangé pupulan satua cutet puniki becik pisan lan ciri khas saking pangawiné kantun neket ring soang-soang carita.
Sayuwakti tiang durung polih ngwacén samian cakepan-cakepan lan rariptan saking Éka Kurniawan punika, nanging tiang manggihin ring samian daging caritané punika wantah ngabungang unsur réalisme lan unsur suréalisme. Penggabungan unsur punika ngawinang daging caritannyané becik lan pantes kadadosang réferénsi bacaan ring sang sané seneng ngwacén sastra Indonésia utamanipun satua cutet miwah novél. Lianan ring punika, tokoh-tokoh ring sajeroning cakepané taler kuat pisan, lan alur caritané kaplali olih dané sané ngawinang caritané punika sayan becik.
Nika wantah jalan tiangé makenalan sareng Éka Kurniawan. Sapunapi, idadané taler kacantol sareng rariptannyané?
Selemadeg Timur, 2 Juli 2015
Subscribe to: Post Comments (Atom)
eng_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn eng_Latn